L'alcalde i el regidor d’Activitats visiten l'empresa Gonvarri Valencia
01 de febrer 2018

![Imagen 1](/media/ncihy3gq/99img_1871_cuerpo4.jpg)![Imagen 2](/media/bpdkj05w/99img_1876_cuerpo5.jpg)

L’alcalde de Sagunt, Quico Fernández, acompanyat pel regidor d'Activitats, Guillermo Sampedro i per la responsable d'Indústria a les Corts Valencianes, Teresa García, ha visitat l'empresa siderúrgica Gonvarri Valencia (antiga Ferrodisa), una empresa que dóna treball a 145 persones de manera contínua i que es dedica a la transformació de productes siderúrgics, en concret al tall.

  
Una visita, que en paraules de Quico Fernández “**ha estat molt interessant, no sols per a comprovar _in situ_ la recuperació i la bona marxa com estem veient en la resta d'empreses sinó, a més a més, les mesures que les nostres empreses estan desenvolupant en matèria de major productivitat i major competitivitat**”.

 ![](/media/hwdimvfh/99img_1815_cuerpo1.jpg)

  
Almenys en els últims dos anys, Gonvarri Valencia ha invertit més de 6 milions d'euros perquè els productes tinguen una major penetració en el mercat i una major capacitat de competència amb altres empreses en un mercat cada volta més globalitzat i tan competitiu com és el sector dels productes siderúrgics.

“**Cal tindre en compte que la bona marxa d'estes empreses serveix també per a alimentar altres, en este cas de manera molt clara amb Arcelor Mittal, ja que és la principal subministradora de bobines al grup Gonvarri Valencia. Ens hem interessat també per la necessitat en matèria de formació i ens hem compromés a fer d'intermediaris amb les autoritats educatives per tal de millorar la qualificació dels treballadors que puguen accedir a esta empresa perquè cada volta, les exigències en matèria de producció són més elevades, perquè tots els processos d'innovació suposen una major digitalització**”, ha declarat Fernández.

 ![](/media/2t3lt04l/99img_1834_cuerpo2.jpg)  
  

Per altra banda, també s’han recollit, com en la resta de visites a altres empreses, les demandes, que en el cas de Gonvarri Valencia es concreten sobretot, en una millora dels accessos, “**en la qual estem treballant i, de fet, ja hem aconseguit la titularitat del vial que dóna accés a la principal entrada de Ferrodisa, i ara es tractaria de buscar formes per a augmentar la seguretat tant per als vehicles com per a les persones que es desplacen a peu o en bicicleta**”, ha puntualitzat l’alcalde de Sagunt, qui també ha afegit que “**reconforta comprovar com les nostres empreses no sols es recuperen sinó que van treballant en allò que tantes voltes es diu i que és una necessitat, com és la innovació. La competitivitat de les nostres empreses passa precisament per la innovació en les tecnologies i en la formació dels treballadors i dels aspirants als llocs de treball perquè moltes voltes les plantilles ja tenen una edat que fa pensar en el relleu i, en eixe sentit, jo espere que el Centre Integral de Formació Professional que es construirà en el futur, puga ser una base de formació per a estes empreses que , a més a més, ja estan participant, com és el cas d'Arcelor, en la formació dual de la mà del grup Galmed**”.

En definitiva, l’Equip de Govern seguirà realitzant este tipus de visites per a comprovar  _in situ_ com estan funcionant i quines són les millores que l'Ajuntament de Sagunt pot aportar des de les seues competències o com a intermediari davant de les administracions o d'altres empreses que puguen ajudar a millorar el funcionament i, en definitiva, la productivitat de les empreses establides a la nostra localitat.

![](/media/agmoyebh/99img_1863_cuerpo3.jpg) 

*   [](http://www.facebook.com/sharer.php?u=https://aytosagunto.es/va/actualitat/l-alcalde-i-el-regidor-d-activitats-visiten-l-empresa-gonvarri-valencia/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-i-el-regidor-d-activitats-visiten-l-empresa-gonvarri-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-i-el-regidor-d-activitats-visiten-l-empresa-gonvarri-valencia/ "Linked In")
*   [](mailto:?body=https://aytosagunto.es/va/actualitat/l-alcalde-i-el-regidor-d-activitats-visiten-l-empresa-gonvarri-valencia/)